ตลาดหุ้นเอเชียปรับตัวลงเช้านี้ วิตกการเมืองสหรัฐ-จับตาประธานเฟดแถลง
ตลาดหุ้นเอเชียปรับตัวเช้านี้ เหตุวิตกการเมืองสหรัฐ-จับตาประธานเฟดแถลง
12 ก.ค. 2560

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ จากความวิตกกังวลเกี่ยวกับสถานการณ์การเมืองในสหรัฐ นอกจากนี้ นักลงทุนยังระมัดระวังการซื้อขาย พร้อมกับจับตาถ้อยแถลงของประธานเฟด
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 20,137.22 จุด ลดลง 58.26 จุด, ดัชนี SSE Composite ตลาดหุ้นจีนเปิดวันนี้ที่ 3,201.93 จุด ลดลง 1.11 จุด, ดัชนี HSI ตลาดหุ้นฮ่องกงเปิดวันนี้ที่ 25,991.35 จุด เพิ่มขึ้น 113.71 จุด, ดัชนี TAIEX ตลาดหุ้นไต้หวันเปิดวันนี้ที่ 10,396.97 จุด ลดลง 18.60 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,395.41 จุด ลดลง 0.59 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,219.67 จุด เพิ่มขึ้น 0.87 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,755.94 จุด เพิ่มขึ้น 0.91 จุด
ขณะที่นักลงทุนมีความวิตกกังวลเกี่ยวกับสถานการณ์การเมืองในสหรัฐ หลังจากที่นายโดนัลด์ ทรัมป์ จูเนียร์ ซึ่งเป็นบุตรชายของประธานาธิบดีโดนัลด์ ทรัมป์ ได้เผยแพร่อีเมลที่ชี้ให้เห็นว่า ตนเองได้รับข้อเสนอเป็นข้อมูลที่อ่อนไหวของนางฮิลลารี คลินตัน จากทางรัสเซียเมื่อเดือนมิ.ย.ที่ผ่านมา ในขณะที่ทางการสหรัฐอยู่ระหว่างการสอบสวนข้อกล่าวหาที่ว่า รัสเซียได้เข้ามาแทรกแซงการเลือกตั้งประธานาธิบดีสหรัฐเมื่อปีที่แล้วหรือไม่
ขณะเดียวกัน นักลงทุนยังจับตานางเจเน็ต เยลเลน ประธานธนาคารกลางสหรัฐ (เฟด) ซึ่งมีกำหนดจะแถลงนโยบายการเงินรอบครึ่งปีต่อสภาผู้แทนราษฎรสหรัฐในวันพุธที่ 12 ก.ค. และจากนั้นจะแถลงต่อคณะกรรมาธิการด้านการเงินแห่งวุฒิสภาสหรัฐในวันพฤหัสบดีที่ 13 ก.ค.นี้